রাষ্ট্রপতিকে ‘বেচারা’ মন্তব্য, মোদির আক্রমণ সোনিয়াকে, অপব্যাখ্যা বললেন প্রিয়ঙ্কা

ওয়েব ডেস্ক: বাজেট অধিবেশনের (Budget Session) শুরু হয় সংসদের যৌথ অধিবেশনে রাষ্ট্রপতির ভাষণ দিয়ে। শুক্রবার রাষ্ট্রপতি দ্রৌপদী মুর্মুকে (Droupodi Murmu) ভাষণের পর সোনিয়া গান্ধী ‘বেচারা’ বলে মন্তব্য করায় বিতর্ক সৃষ্টি হয়। রাহুল গান্ধীও রাষ্ট্রপতির বক্তব্যকে ‘একঘেঁয়ে’ বলেন। ঘটনায় প্রধানমন্ত্রী নরেন্দ্র মোদি (Narendra Modi) সরাসরি গান্ধী পরিবারকে সর্বাত্মক আক্রমণ করলেন। তিনি বলেন, এতে উপজাতি (Tribal) সম্প্রদায়ের প্রেসিডেন্টকে অপমান করা হয়েছে।

কী বলেছিলেন সোনিয়া গান্ধী? তিনি বলেন, রাষ্ট্রপতি শেষ পর্যন্ত ক্লান্ত হয়ে যাচ্ছিলেন। তিনি কদাচিৎ বলতে পান, বেচারা। এই বক্তব্যের প্রেক্ষিতে দিল্লির দ্বারকায় নির্বাচনী প্রচারে প্রধানমন্ত্রী বলেন, শাহী পরিবারের ঔদ্ধত্য দেখুন। রাষ্ট্রপতি দ্রৌপদী মুর্মুকে অপমান করছেন। যিনি উপজাতি সম্প্রদায় থেকে উঠে এসেছেন। শাহী পরিবারের একজন বলছেন রাষ্ট্রপতির বক্তব্য একঘেঁয়ে। তিনি বলছেন বেচারা। সোনিয়া গান্ধীর নাম না করে এদিন এমনটা বলেন প্রধানমন্ত্রী নরেন্দ্র মোদি।

আরও পড়ুন: সংসদের যৌথ অধিবেশনে মোদি সরকারের প্রশংসায় রাষ্ট্রপতি

এই ঘটনায় বিজেপির আইটি সেলের প্রধান অমিত মালব্যও আক্রমণ করেছেন সোনিয়াকে। তবে মা ও দাদার পাশে দাঁড়িয়ে পাল্টা সওয়াল করছেন প্রিয়ঙ্কা গান্ধী বঢ়রা। এই প্রসঙ্গে প্রিয়াঙ্কা বলেছেন, সোনিয়া গান্ধীর রাষ্ট্রপতির প্রতি সর্বোচ্চ সম্মান রয়েছে। এটা খুব দুর্ভাগ্যজনক যে মায়ের বক্তব্যের অপব্যাখ্যা করা হয়েছে। মায়ের বয়স ৭৮ বছর। তিনি বলেছেন প্রেসিডেন্ট এরকম লম্বা বক্তব্য দিয়ে নিশ্চয় ক্লান্ত। এটা খারাপ বিষয়।রাষ্ট্রপতির বক্তব্যে এদিন যথারীতি কেন্দ্রীয় সরকারের উন্নয়নমূলক কাজের খতিয়ান উঠে আসে। বন্দেভারত থেকে শুরু করে অর্থনীতির উন্নয়ন ঠাঁই পায় বক্তব্যে।